
PËR DISA SHTESA NË LIGJIN 
NR. 55/2015 “PËR INVESTIMET STRATEGJIKE NË REPUBLIKËN 
E SHQIPËRISË”

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

	Në ligjin nr. 55/2015 “Për investimet strategjike në Republikën e Shqipërisë” bëhen shtesat si më poshtë:

Neni 1

	Në nenin 13 bëhen këto shtesa: 
a) Në pikën 1, pas shkronjës “e” shtohet shkronja “ë” me këtë përmbajtje:
	“ë) vërtetim mbi gjendjen gjyqësore ose një dokument, të lëshuar nga një autoritet kompetent, që vërteton se nuk ekzistojnë kushtet e parashikuara në pikën 1/1, të këtij neni.”.
b) Pas pikës 1 shtohet pika 1/1 me këtë përmbajtje:
	“1/1. Subjekti përjashtohet nga përfitimi i statusit “Investim/investitor strategjik, procedurë e asistuar”, apo “Investim/investitor strategjik, procedurë e veçantë”, nëse është ose ka qenë i dënuar me vendim gjyqësor të formës së prerë, për kryerjen e veprës penale:
	a) pjesëmarrje në grup të strukturuar kriminal, organizatë kriminale, bandë e armatosur, organizatë terroriste;
b) korrupsion;
c) mashtrim;
	ç) pastrim parash ose financim i terrorizmit;
	d) vepra me qëllime terroriste ose vepra penale të lidhura me veprimtari terroriste;
	dh) organizim, drejtim ose financim i veprimtarisë së prodhimit dhe shitjes së narkotikëve, si dhe i veprimtarisë së trafikimit të narkotikëve;
e) falsifikim;
	ë) shfrytëzim i punës së të miturve dhe forma të tjera të trafikimit të qenieve njerëzore.
	Përjashtimi nga shqyrtimi, miratimi dhe mbështetja e investimeve strategjike zbatohet edhe kur personi i dënuar me një vendim gjyqësor të formës së prerë është anëtar i një organi administrativ, drejtues ose mbikëqyrës i një subjekti investues, aksionar ose ortak i tij, ose ka kompetenca përfaqësuese, vendimmarrëse ose kontrolluese brenda tij.”.

Neni 2
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 13.12.2018

